b'\n_START_ARTICLE_\nPlok\xc5\xa1\xc4\x8dia atmintis\n_START_PARAGRAPH_\nPlok\xc5\xa1\xc4\x8dia atmintis (angl. flat memory) \xe2\x80\x93 kompiuterio atmintis, kuri yra organizuota taip, kad joje galima i\xc5\xa1skirti bet kurio jos apimt\xc4\xaf nevir\xc5\xa1ijan\xc4\x8dio dyd\xc5\xbeio i\xc5\xa1tisin\xc4\xaf fragment\xc4\x85 (pavyzd\xc5\xbeiui, saugoti niekur nepertrauktam enciklopedijos tomo tekstui ar dideliam vaizdui). Pirm\xc5\xb3j\xc5\xb3 kompiuteri\xc5\xb3 atmintis buvo plok\xc5\xa1\xc4\x8dia, ta\xc4\x8diau v\xc4\x97liau, kai atminties kiekis \xc4\x97m\xc4\x97 vir\xc5\xa1yti procesoriaus \xc5\xbeod\xc5\xbeio ribas, pasidar\xc4\x97 sud\xc4\x97tinga greitai adresuoti bet kuri\xc4\x85 tokios atminties viet\xc4\x85. Norint naudoti daugiau atminties su tuo pa\xc4\x8diu trumpu adresu, buvo sukurtos \xc4\xafvairios segmentavimo metodikos, papildan\xc4\x8di\xc4\x85 adreso dal\xc4\xaf pastoviai saugant atskirame registre. Ta\xc4\x8diau tada atsirado vientisos atminties srities dyd\xc5\xbeio apribojimai._NEWLINE_Pavyzd\xc5\xbeiui, Intel 8086 procesoriuje atminties adresas susid\xc4\x97jo i\xc5\xa1 dviej\xc5\xb3 16 bit\xc5\xb3 dali\xc5\xb3, ta\xc4\x8diau viena j\xc5\xb3 (segmentas) nebuvo planuota nuolatiniam keitimui. Su likusiais 16 antros dalies bit\xc5\xb3 buvo galima naudoti ne didesn\xc4\x99 kaip 65536 bait\xc5\xb3 didumo srit\xc4\xaf. \xc5\xa0is apribojimas buvo b\xc5\xabdingas MS-DOS ir MS Windows 1.0\xe2\x80\x933.0 versijoms. \xc5\xa0iuolaikini\xc5\xb3, 32 bit\xc5\xb3 procesorius turin\xc4\x8di\xc5\xb3 kompiuteri\xc5\xb3 atmintis ir v\xc4\x97l yra plok\xc5\xa1\xc4\x8dia.'